La Bibia piemontèisa/Testament Vej/Isaia/Isaia 9


Isaia

9 

Malgré tut lòn, col temp ëd top e 'd disperassion a 'ndrà pa anans për sèmper. La tèra 'd Zabulon e 'd Neftali a sarà umilià, ma a vnirà 'l temp quand che la Galilea dle Gent, ch'a sta arlong ëd la strà ch'a va dal Giordan al mar, a sarà 'nluminà 'd glòria. La gent ch'a marcia ant ël top a vëdrà na lus granda. Për coj ch'a stasìo ant na tèra 'd përfonda scurità a risplendrà na lus. Ti t'ëslargras la nassion d'Israel e sò pòpol as arlegrerà. As arlegreran dëdnans a Ti tanme 'd paisan ant ël temp ëd ël mësson o 'd guerié ch'a s'ëspartìsso la ladrarìa 'd guèra. Përchè ti 't briseras 'l giov ëd soa s-ciavensa e it dëscarieras 'l grev fardel ch'a l'han an sla schin-a. It briseras 'l baston dël craseur giusta coma 't l'avìe fàit quand ch' it l'avie butà 'n dërota l'armeja 'd Midian. J'ëstivàj dij guerié e le divise macià 'd sangh a saran dël tut brusà. A vniran esse ëd combustìbil për ël feu. Përchè 'n cit a l'é nassune, i l'oma arseivù 'l don d'un fieul. A l'avrà an sle spale la responsabilità dël govern. A sarà ciamà: Consijé maravijos, Dé potent, Pare etern, Prinsi dla pas. Sò govern e soa pas a vniran mai a la fin. A governerà 'd manera 'mparsial e giusta dal tròno 'd David, sò antich, për tuta l'eternità. L'angagg dëspassionà dël Signor dl'Univers a sarà chiel ch'a farà tut sossì.

Ël giudissi 'd Dé a ven carià na vira 'd pì  

Nosgnor a l'ha parlà contra 'd Giacòb, Sò giudissi a l'é drocà 'n sù Israel, e la gent d’Israel e 'd Samaria, ch'a l'han parlà con tant ëd superbia e d'arogansa, a lo vëdran bin tòst. A l'avìo dit: "I rimpiasseroma ij mon s-ciapà dle nòste ruin-e con ëd pere arfinìe, e ij fié crovà con ëd sitron". Nosgnor, nopà, a porterà ij nemis ëd Retsin contra d'Israel e a cisserà tùit ij sò nemis. Ij Sirian da l'orient e ij Filisté da l'ocident a mostreran ij sò dent për angorgionesse Israel, ma Nosgnor as contentrà pa ëd lòn. A mostra 'ncora ij pugn! përché malgré tut sòn, ancora 'l pòpol as arfudrà 'd pentisse. A sërcran nen d'arfé la pas con ël Signor ch'a l'é cap d'armeje.

A l'é për lòn che, ant un di sol, Nosgnor a dëstruerà tant la testa che la coa, tant la nòbil rama 'd palma che l'ùmil cana. Ij cap d'Israel a son la testa e ij profeta busiard a son la coa, përchè a l'é stàit ij cap ch'a l'han dëstornà 'l pòpol; a l'han mnalo an sla stra dla dëstrussion. A l'é për lòn che Nosgnor a l'ha gnun piasì për ij giovo e a mostra gnun-a compassion gnanca për le vìdoe e j'orfanin: ëdcò lor a son, an efet, fàuss e gram, e a diso tùit ëd folairà. La rabia 'd Nosgnor, nopà, a sarà pa sodisfàita gnanc' antlora.  A mostra 'ncora ij pugn! 

Costa gramissia a l'é tanme 'n feu ant un bòsch. A l'é 'n feu ch'a brusa nen mach ëd ronze e 'd buss, ma ch'a ciapa 'dcò tuta la foresta. A l'é 'n feu ch'a fà gròsse nivole 'd fum. La tèra antrega a sarà brusà nèira da la furia 'd Nosgnor dl'Univers. Ël pòpol midésim a vnirà 'd combustìbil për ël feu, e gnun a risparmierà gnanca sò frel. A  'tacran ij sò vzin a la drita, ma con tut sòn a saran ancora afamà. As angorgioneran ij sò vzin ëd la mancin-a, ma 'd lòn a në  saran ancora pa sodisfàit. A la fin a mangeran fin-a ij sò fieuj. Manasse as angorgionrà 'd Efraim, e Efraim ëd Manasse, e tuti doi a divoreran Giuda. L’ira ‘d Nosgnor, nopà, a sarà nen sodisfàita gnanc' antlora.

Nòte 

Piemontèis 
Bibia
Testament Vej
Isaia